钦定古今图书集成/理学汇编/学行典/第252卷 > 王敏
## 钦定古今图书集成/理学汇编/学行典/第252卷 > 王敏

按《宁海县志》：“王敏，字进德，西隅槐里人。兄修德、蕴德，
皆以文章起家。敏气刚，不与人款狎，读书至忘寝食。
家甚贫，休休自乐，人非其类，虽欲饮食之，不能也。床
褥稍温软，辄弃去，独卧木榻上，曰：‘吾身当适四方，其
会合未可知’。尝偕友读书馆中，夜半邻女叩门求宿，
甚哀，友欲纳之，敏击门厉声，使闻于外，女竟去。太学”
征郡邑士贡京师。时上注宠，顾太学生少年多越礼
自恣，敏独以礼自持，分教太原、忻州，暇日与边将习
骑射。边将奇其才而苦其清介，欲污之，召使饮酒，帏
女妓于别室，酒酣纳敏。敏大呼，排门出，乘厩马以还，
诸将惊谢。懿文太子一日谓宋太师曰：“世道日漓，人
其无古若者乎？”太师以敏对。太子称叹曰：“何异鲁男
子也！”后尝督运舟，川峡悍急，行者多舍舟登陆，为自
全计。敏曰：“督事，君命也；死生，天命也。祗君命以俟大
命，何以陆为？且舟失累人，己独安乎？”后他舟覆溺甚
众，陆行者皆获遣，敏独不坐。迁监察御史，未几，以例
免归，再起为刑部司狱，坐微罪输作，赦归卒。